ЩХЬЭ ЛЪЭНЫКЪУЭМ И ХЪЫБАР

Тхыдэм къызэрыхэщымк1э адыгэхэм пыщ1эныгъэшхуэ хуа1эу щытащ Кърым тэтэрхэм. А зэпыщ1эныгъэр зэи ф1ы и лъэныкъуэк1э шэщ1ауэ ек1уэк1ыу щытакъым. Кърым хъанхэм Адыгэщ1ыр я блыгу щ1агъэувэну сыт щыгъуи хэтт, ар хуитыныгъэр зи гъащ1э къуэпс адыгэхэм ядэтэкъым. А зэпыщ1эныгъэм лъыгъажэ зауэ 1эджи къик1ыурэ л1эщ1ыгъуэ куэд ек1уэк1ащ. Щызэхуэгуф1э хъуами, я дзэлыфэ зэхуат1 хъуами, зэи зэхуэф1акъым.

Зэгуэрым Кърым хъаным деж адыгэпщ гуп щыхьэщ1эу хъаным къапиубыдащ: "Си къэралыгъуэм адыгэхэр фыкъыхэмыхьэу, си унафэм фыкъыщ1эмыувэу хъунукъым!" - жи1эри. Щхьэхуитыныгъэр зи бжаблэ адыгэпщхэр абы езэгъакъым: "Дызэныбжьэгъумэ дызэныбжьэгъущ, арыншамэ зыми и блыгу дыщ1эувэнукъым!"- жа1эри. Апхуэдэ жэуапым хъаныжьыр къигъэгубжьащ, и хьэщ1эхэм я ерыщагъым зэгуигъэчу. Ик1и адыгэхэм нэмыплъу къарихыр къигъэлъэгъуащ и гъэхьэщ1эк1эмк1э: хъаныжьым унафэ ищ1ащ мо "шэрджэс 1умп1ейхэм адрейхэм я 1энэм къытена нэхъ хуамыхьыну". Апхуэдэуи ящ1ри, зы мэл щхьэ лъэныкъуэ нэхъ псэууэ зыри зыхэмылъ 1энэк1э шхахуэхэр къыщ1ахьэ. Гупым я нэхъыжьым 1уэхур зэрымыщ1агъуэр къыгуры1уауэ щхьэ лъэныкъуэр къищтащ. Хьэщ1эщым щ1эт тэтэрхэм адыгэбзэ зыщ1э яхэтынк1э хъунути, тхьэк1умэр къытригъэжри нэхъыщ1эм хуишиящ: "уи тхьэк1умэр гъэжан" - къригъэк1ыу, и 1уплъэк1эмк1э къыгуригъа1уэу. Ит1анэ пэнц1ывыр къыпищ1ык1ри и къуэдзэм иритащ: "мэк1э 1эзэу щыт, сытри зэгъащ1э, сытми гу лъытэ!" - къригъэк1ыу. Иужьк1э щхьэпхэт1ыгур т1ууэ зэгуищ1ык1ри, нэщ1ащэр пщы тхьэмадэм 1энэ къыдэт1ыс, и ныбжьэгъу - чэнджэщэгъум иритащ: "Сыт и лъэныкъуэк1и уи нэр гъэжан, 1уэхур щ1агъуэкъым!"- жыхуи1эу. Езым щхьэкуц1ыр зэрылъыр къызыхуигъэнащ: "Сэ къэхъуну къыхэк1а зэрыхъунум сегупсысынщ, сакъын хуейщ, бэлэрыгъ хутыкъуэщ!" - жыхуи1эу.

А щ1ык1эм тету псори къагуры1уауэ, хъаным и унафэк1э тэтэр сэмэнхэм адыгэпщхэм яук1ыну къащытеуэм, жэщыбгым ф1эк1ами, зыри жейтэкъыми ахэм зэрахуэфащэк1э 1ущ1ащ: зыук1ыну хьэщ1эщым къыщ1ыхьахэр хьэдэ-лъэмыж иращ1ык1ащ. "Хьэхьей-татейк1э" хъаным и ц1ыхухэр къызэщ1эушэху, адыгэпщхэм яшхэм зрадзыжри, л1ы ук1ып1эм къик1ащ. А щ1ык1эм тету къела щыхъум, пщыхэм я тхьэмадэм унафэ ищ1ащ: "Ажалым дыкъезыгъэла щхьэ лъэныкъуэ ижьыр ди гуф1эгъуэм къыщащтэрэ хъуэхъу тражы1ыхьу хабзэ тхурехъу!"- жэуэ. Пщы тхьэмадэм щхьэ лъэныкъуэр зэригуэшауэ щытар абы и гуэшык1эу адыгэ псоми къахуэнащ.